Trokdrywer kritiek ná skieteryDie vragmotorbestuurder is glo deur die groep aanvallers in ŉ lokval gelei (Foto: Verskaf) ŉ Vragmotorbestuurder is in ŉ kritieke toestand in die hospitaal ná ŉ skietvoorval Sondagmiddag in Vanderbijlpark, Gauteng. Volgens Shawn Herbst, woordvoerder van Netcare 911, dui berigte daarop dat die vragmotorbestuurder drank vervoer het. Hy het na bewering in Delfos-boulevard in Vanderbijlpark stilgehou om voorraad op te laai toe hy glo deur ŉ groep aanvallers oorval is. Die man is glo deur die groep aanvallers in ŉ lokval gelei. “Met paramedici se aankoms omstreeks 14:50 op die toneel het hulle die bestuurder, in sy laat 20’s, in ŉ kritieke toestand aangetref. Hy is in die bors geskiet,” sê Herbst. “Paramedici het hom op die toneel behandel voordat hy per helikopter na ŉ spesialisfasiliteit geneem is.” Die polisie ondersoek die omstandighede rakende die voorval. Maroela Media het ŉ navraag aan die polisie gestuur, maar wag nog vir terugvoer.